b'\n_START_ARTICLE_\nAnna Sophie Reventlow\n_START_SECTION_\nBiografi\n_START_PARAGRAPH_\nAnna Sophie blev f\xc3\xb8dt den 16. april 1693 p\xc3\xa5 Clausholm i \xc3\x98stjylland som datter af storkansler Greve Conrad Reventlow og Sophie Amalie von Hahn. I 1711 m\xc3\xb8dte hun kong Frederik 4. ved et maskebal p\xc3\xa5 Koldinghus, og de blev forelskede. Kongen bortf\xc3\xb8rte hende \xc3\xa5ret efter fra hendes hjem p\xc3\xa5 Clausholm og \xc3\xa6gtede hende til venstre h\xc3\xa5nd, da han allerede var gift med dronning Louise. Ved dronning Louises d\xc3\xb8d i 1721 \xc3\xa6gtede kongen Anna Sophie til h\xc3\xb8jre h\xc3\xa5nd, og hun fik titel af dronning._NEWLINE_De fik adskillige b\xc3\xb8rn, men ingen overlevede de f\xc3\xb8rste \xc3\xa5r. Efterh\xc3\xa5nden blev \xc3\xa6gtef\xc3\xa6llerne mere og mere pr\xc3\xa6get af denne tragedie. Frederik 4. arbejdede n\xc3\xa6sten d\xc3\xb8gnet rundt. I deres sidste \xc3\xa5r sammen dr\xc3\xb8mte de om at abdicere og tr\xc3\xa6kke sig tilbage til det Fredensborg Slot, som han havde ladet opf\xc3\xb8re efter italienske forbilleder._NEWLINE_Hun virkede i det skjulte og undgik \xc3\xa5benlyse politiske handlinger. Hendes yderst kapable sl\xc3\xa6gtninge indtog efterh\xc3\xa5nden alle vigtige poster i statsadministrationen og gik under navnet "den reventlowske bande". Hun blev anklaget for bestikkelse, men aldrig d\xc3\xb8mt \xe2\x80\x93 resultatet af en unders\xc3\xb8gelse blev m\xc3\xb8rkelagt. Krige, arbejdspres og sygdom umuliggjorde parrets rejser til Peter den Stores Sankt Petersborg og til Frankrigs Versailles for slet ikke at tale om det Italien, Frederik 4. havde bes\xc3\xb8gt og forelsket sig som ung._NEWLINE_Da kongen d\xc3\xb8de i 1730, blev Anna Sophie forvist fra K\xc3\xb8benhavn til sit f\xc3\xb8dehjem, godset Clausholm i n\xc3\xa6rheden af Randers. Hadet mellem Anne Sophie og hendes steds\xc3\xb8n, Christian 6., blussede op. Hun blev frataget alle midler ud over Clausholm og p\xc3\xa5lagt livslangt eksil: Det var hende ikke tilladt at forlade godset. I sit eksil engagerede hun sig i b\xc3\xb8ndernes liv \xe2\x80\x93 og i at forsk\xc3\xb8nne Clausholm med haver og alleer. En videref\xc3\xb8relse af Frederiks dr\xc3\xb8mme om italienske slotte, haver og villaer i det kolde Norden._NEWLINE_Hun led i sine sidste \xc3\xa5r af en alvorlig, ubehandlet sorgpsykose og blev mere og mere religi\xc3\xb8s.\n_START_SECTION_\nS\xc3\xb8skende\n_START_PARAGRAPH_\nAnna Sophie havde s\xc3\xb8skende, hvoraf is\xc3\xa6r den \xc3\xa6ldre halvs\xc3\xb8ster Christine blev kendt i samtiden, mens dronning Anne Sophie virkede politisk i halvm\xc3\xb8rke, var hendes s\xc3\xb8ster gift med landets storkansler og var "madame la grande chancelliere"  \xe2\x80\x93 hun holdt litter\xc3\xa6r og politisk salon og form\xc3\xa5ede i sit hus at give bes\xc3\xb8gende en glans af enev\xc3\xa6ldens Versailles. I praksis varetog hun en del af de pligter som dronning, der var umulige for Anne Sophie pga. hendes baggrund. Hun repr\xc3\xa6senterede ikke et dynastisk valg med tilh\xc3\xb8rende alliancemuligheder, men sin sl\xc3\xa6gt.'